b'\n_START_ARTICLE_\nSerialas\n_START_PARAGRAPH_\nSerialas (angl. Series) \xe2\x80\x93 ilgos trukm\xc4\x97s televizijos dramaturgijos k\xc5\xabrinys, susidedantis i\xc5\xa1 epizod\xc5\xb3, kurie susij\xc4\x99 tematika, persona\xc5\xbeais. Paprastai serialai rodomi kasdien (beveik kasdien) kelerius metus arba vien\xc4\x85 televizijos sezon\xc4\x85. Populiariausi TV serialai \xe2\x80\x93 \xc5\xa1eimynin\xc4\x97s serijos (veiksmas vyksta \xc5\xa1eimoje), muilo operos (nam\xc5\xb3 \xc5\xa1eiminink\xc4\x97ms skirti vaidinimai, pasi\xc5\xbeymintys melodramatiniu sentimentalumu). Taip pat populiarios situacij\xc5\xb3 komedijos, istorin\xc4\x97s, fantastin\xc4\x97s serijos, vesternai, detektyvai. TV serialams b\xc5\xabdingos tam tikros persona\xc5\xbe\xc5\xb3 schemos bei dramaturgin\xc4\x97s taisykl\xc4\x97s (sukeliamos teigiamos ir neigiamos emocijos, imituojama realaus gyvenimo t\xc4\x97km\xc4\x97).\n_START_SECTION_\nBruo\xc5\xbeai\n_START_PARAGRAPH_\nPagrindinis serial\xc5\xb3 bruo\xc5\xbeas \xe2\x80\x93 i\xc5\xa1laikyti intrig\xc4\x85. Visa istorija, siu\xc5\xbeetas neatskleid\xc5\xbeiami per vien\xc4\x85 epizod\xc4\x85. Kiekviename epizode tarp veik\xc4\x97j\xc5\xb3 \xc4\xafvyksta kas nors, kas traukia \xc5\xbemones j\xc4\xaf \xc5\xbei\xc5\xabr\xc4\x97ti ir kit\xc4\x85 dien\xc4\x85. Paprastai epizodo prad\xc5\xbeioje b\xc5\xabna trumpas pakartojimas siu\xc5\xbeeto, kuris buvo rodytas kelis paskutiniuosius epizodus. Epizodo pabaigoje b\xc5\xabtinai sukuriama \xc4\xaftampa.\n_START_SECTION_\nVeik\xc4\x97jai\n_START_PARAGRAPH_\nSerialuose paprastai b\xc5\xabna iki de\xc5\xa1imties pagrindini\xc5\xb3 veik\xc4\x97j\xc5\xb3, i\xc5\xa1 kuri\xc5\xb3 \xe2\x80\x93 iki penki\xc5\xb3 pa\xc4\x8di\xc5\xb3 svarbiausi\xc5\xb3. Jie pasirodo kiekviename epizode. Ta\xc4\x8diau serialuose epizodinius vaidmenis atlieka de\xc5\xa1imtys aktori\xc5\xb3. Kartais vienam epizodui pasitelkiami ypatingi kviestiniai sve\xc4\x8diai. U\xc5\xbesienyje populiaru pasirodyti ir save suvaidinti \xc5\xbeymiems dainininkams, sportininkams. Tokie sve\xc4\x8diai ypa\xc4\x8d b\xc5\xabdinti daugiaepizodin\xc4\x97se situacij\xc5\xb3 komedijose._NEWLINE_Vadinamosiose muilo operose visuomet b\xc5\xabna vienas ar du pagrindiniai veik\xc4\x97jai - aukos. Vesternuose bei detektyvuose \xe2\x80\x93 \xe2\x80\x9ekietieji\xe2\x80\x9c arba \xe2\x80\x9egerie\xc4\x8diai\xe2\x80\x9c, kurie visuomet nugali prie\xc5\xa1us, kad ir kokie galingi jie b\xc5\xabt\xc5\xb3.\n_START_SECTION_\nIstoriniai serialai\n_START_PARAGRAPH_\nIstoriniuose serialuose atskleid\xc5\xbeiama praeities kasdienyb\xc4\x97. Tokie serialai turinio bei gamybos po\xc5\xbei\xc5\xabriu yra patys sud\xc4\x97tingiausi, nes nuolat i\xc5\xa1laikyti auditorijos d\xc4\x97mes\xc4\xaf bei intrig\xc4\x85 sukant istorin\xc4\x99 juost\xc4\x85 \xe2\x80\x93 sunku. Da\xc5\xbeniausiai istorinius serialus sudaro iki de\xc5\xa1imties epizod\xc5\xb3. Jie b\xc5\xabna rodomos per valstybines \xc5\xa1ventes.\n_START_SECTION_\nFantastiniai serialai\n_START_PARAGRAPH_\nFantastiniuose serialuose apstu antgamti\xc5\xa1k\xc5\xb3 j\xc4\x97g\xc5\xb3, mistini\xc5\xb3 veik\xc4\x97j\xc5\xb3, nuolatin\xc4\x97 g\xc4\x97rio ir blogio kova.'